钦定古今图书集成/明伦汇编/氏族典/第042卷 > 《廖用贤尚友录》 > 皮光业
## 钦定古今图书集成/明伦汇编/氏族典/第042卷 > 《廖用贤尚友录》 > 皮光业

按《十国春秋》，吴越皮光业，字文通，世为襄阳竟陵人。
父日休，有盛名，唐末为苏州军事判官、太常博士，遂
家焉。光业生于姑苏，十岁能属文。及长，以所业谒武
肃王，与沈崧、林鼎同辟幕府，累署浙西节度推官，赐
绯。天宝九年，王欲通诚于梁而难其人，且中隔淮南，
辄绕道为苦。于是以光业为才，使自建、汀逾虔、郴、越、
潭、岳、荆南入贡。梁均王大喜，加王天下兵马大元帅，
开府置官属，特赐光业进士及第，仍赐秘书郎，授右
补阙、内供奉，赐金紫。未几，淮人来求帑，王以光业报
聘。及还，赠钱三百万，复禁其出，且曰：“可以市易。”光业
曰：“我使介也，岂贾竖也？”乃委置而去。淮人亟载随之，
寻兼两浙观察使。文穆王嗣立，命知东府事。天福二
年国建，拜光业丞相，与曹仲达、沈崧同日受命。凡教
令仪注，多所考定。光业美容仪，善谈论，见者或以为
神仙中人。八年二月丙辰卒，年六十七，谥曰贞敬。所
撰《皮氏见闻录》十三卷行世。